text: С коя роля ще запомним Кърк Дъглас? | Момичетата от града
  С коя роля ще запомним Кърк Дъглас?
  6 February 2020 12.07.2020 23:12
  Днес се сбогуваме с една легендите на киното – Кърк Дъглас. Синът му Майкъл Дъглас, когото също добре познаваме от големия екран, съобщи пред сп. People, че баща му е починал на 103-годишна възраст.
  "С огромна тъга аз и моите братя съобщаваме, че Кърк Дъглас ни напусна днес на 103-годишна възраст", споделя Майкъл Дъглас.
  "За света той бе легенда, актьор от златната ера на киното, който доживя до преклонна възраст, филантроп, чиято отдаденост на справедливостта и каузите, в които вярваше, задават стандарт, към който всички ние да се стремим."
  Кърк Дъглас произхожда от семейство на руски емигранти с еврейски произход, а рожденото му име е Исер Данилович.
  През кариерата си Кърк Дъглас има три номинации за "Оскар", една награда Оскар за цялостен принос и Президентски медал на свободата. Може би това, което не е известно за масовата публика обаче е, че той е автор на цели десет романа и мемоари. Той е под номер 17 в списъка на Американският филмов институт за най-великите звезди мъже на класическото холивудско. През октомври 2004 година една от улиците в Палм Спрингс, Калифорния, е кръстена на негово име.
  Иска ми се да го помним млад и енергичен, иска ми се никога да не забравяме една от знаковите му роли – тази във филма "Спартак" на режисьора Стенли Кубрик от далечната 1960 година. Дали защото и днес е време за революция в манталитета и мисленето ни, дали защото имаме нужда от личности, които да ни покажат пътя и смисъла, но този филм си остава лента за всички времена. И едва ли има по-подходящо лице за ролята на Спартак от волевото, кораво и категорично, но едновременно с това замечтано и лирично лице на Кърк Дъглас.